Firmele cu minimum 50 de angajați care nu încadrează, din septembrie, persoane cu handicap într-un procent de cel puțin 4% din numărul total de angajați vor fi obligate să achite lunar la bugetul de stat o sumă reprezentând salariul de bază minim brut pe țară garantat în plată înmulțit cu numărul de locuri de muncă în care nu au angajat astfel de persoane. Astăzi, suma de plată este de doar 50% din salariu. Firmele nu vor mai avea decât opțiunea de a cotiza la buget, nu și de a cumpăra produse/servicii realizate de astfel de persoane.

Regula a fost instituită acum de Guvern, cu argumentul că, la finalul anului trecut, numărul persoanelor cu handicap angajate în instituții publice și firme nu depășea 35.000.

Obligația va fi valabilă și pentru instituții publice. Interesant însă că Guvernul a decis recent să blocheze angajările în administrație.

Până în prezent, autoritățile și instituțiile publice, persoanele juridice, publice sau private, care nu angajau persoane cu handicap puteau opta pentru îndeplinirea uneia dintre următoarele obligații:

a) să plătească lunar către bugetul de stat o sumă reprezentând 50% din salariul de bază minim brut pe țară înmulțit cu numărul de locuri de muncă în care nu au angajat persoane cu handicap;

b) să achiziționeze produse sau servicii realizate prin propria activitate a persoanelor cu handicap angajate în unitățile protejate autorizate, pe bază de parteneriat, în sumă echivalentă cu suma datorată la bugetul de stat.

De la această ultimă opțiune erau exceptate unitățile protejate, înființate în cadrul organizațiilor persoanelor cu handicap, care pot desfășura și activități de vânzări/intermedieri, dacă minimum 75% din profitul obținut era destinat programelor de integrare socioprofesională pentru persoanele cu handicap din organizațiile respective. Acum, această excepție va fi anulată, însemnând practic că firmele nu vor mai avea la dispoziție opțiunea de a cumpăra produse realizate de persoane cu handicap, ci vor fi obligate doar să cotizeze la buget, cu o sumă majorată.

În același timp, persoanele juridice publice vor fi obligate să organizeze concursuri de angajare exclusiv pentru persoane cu handicap.

În urmă cu aproximativ doi ani, Profit.ro a relatat că bugetul de stat câștigă anual cel puțin 160 milioane de lei ca urmare a faptului că angajatorii se feresc să angajeze persoane cu dizabilități și să contribuie astfel la integrarea lor socială. Companiile preferă în schimb să plătească sume compensatorii la bugetul de stat sau să cumpere produse realizate de persoanele cu handicap.

Potrivit datelor furnizate pentru Profit.ro de către Agenția Națională de Administrare Fiscală (ANAF), în 2013 au fost vărsate la buget, în schimbul neangajării persoanelor cu handicap, aproximativ 160 de milioane de lei de către 7.300 de angajatori. Anul trecut, circa 7.400 de angajatori au virat la buget peste 174 de milioane de lei, iar în primele opt luni din acest an un număr de 7.500 de firme au plătit peste 124 milioane lei, ca urmare a neangajării persoanelor cu handicap.

Oricât de meritorie ar fi plata acestor sume la buget, legislația nu impune utilizarea fondurilor astfel atrase strict pentru integrarea socială a persoanelor cu dizabilități. Prin urmare, aceste persoane nu pot fi sigure că vor beneficia, în cadrul unor programe de integrare, de sumele plătite de firme, astfel că cea mai benefică formă de inserție socială pentru mulți dintre ei rămâne tot locul de muncă.

Inspecția Muncii a constatat și situații în care angajatorii au optat pentru plăți la buget, dar nu au achitat contribuția sau nu au respectat integral angajamentul pentru achiziția de produse și servicii de la unități protejate. Astfel, anul trecut, în urma a aproximativ 3.000 de controale, Inspecția Muncii a sancționat 24 de angajatori, iar în primele opt luni din acest an, după circa 2.000 de controale, au fost sancționați 36 de angajatori.

Pentru astfel de fapte sunt aplicate amenzi în cuantum cuprins între 15.000 lei și 20.000 lei.

Datele oficiale arată că aproximativ 16% dintre cetățenii români cu dizabilități și drept de muncă sunt angajați, în timp ce media angajării acestor persoane în statele Uniunii Europene este de 50%.

Conform celor mai recente date oficiale, analizate de Profit.ro, la 30 septembrie 2015 erau angajate în muncă doar 15,85% din persoanele cu dizabilități, raportat la totalul adulților cu dizabilități cu vârsta cuprinsă între 18-60 ani și exceptând pensionarii de invaliditate gradul I și II.